
  Pre Becs,


  moje vianočné dievča


  


  


  1. KAPITOLA Clara


  


  


  Nemôžem poprieť, že technológia urobila pre ľudstvo vo všetkých sférach hotové zázraky.


  Život v dvadsiatom prvom storočí mi dal v porovnaní s mojimi predkami obrovskú výhodu (s drobnou výnimkou znemožnenia vlastníctva nehnuteľnosti bez pomoci rodičov) a beriem, že by môjmu životu moji príbuzní, ktorí pochádzali z chudoby, sťažka uverili.


  No aj keď sa prebúdzam vo svojom krásnom byte na West Ende, nemôžem sa ubrániť pocitu žiarlivosti voči tým členom rodiny, ktorí sa nikdy nezobudili na to, že im dvanásť ľudí napísalo „Videla si to?!“ a k tomu štyri zmeškané hovory od svojho otca.


  Prebralo ma to lepšie ako ľadová kaďa a pocit hrôzy, ktorý ma opantal, keď som si v schránke našla odkazy na tri rôzne sociálne siete, ma neopustil, ani keď som vchádzala do zasadačky v centrále spoločnosti Davenport – kreatívne inovácie.


  Pracovné krízy v pondelky fakt nemám rada, ale pondelková kríza hneď na druhý týždeň po mojom návrate do funkcie? Hotová nočná mora.


  Usadím sa na stoličke v rohu miestnosti čelom k oknu a položím jednu kávu na stôl pred seba a druhú naľavo. Stropné svetlá sa oslnivo odrážajú od sklených okien, ktoré sa tiahnu po celej dĺžke miestnosti. Vidím svoj odraz napravo od Empire State Buildingu, zatiaľ čo svetlá mesta osvetľujú pochmúrnu novembrovú oblohu.


  O 7.58 sa všetci moji kolegovia, ktorým táto neplánovaná porada nepochybne tiež pokazila ranný program, nahrnú do miestnosti, zaujmú svoje miesta a medzi sebou si šepkajú.


  Podlaha sa zatrasie, keď na prázdnom mieste vedľa mojich lodičiek pristane preplnená birkinka. Usmejem sa na Saharu, ktorá si sadne na stoličku vedľa mňa a v podstate sa vrhne na kávu, ktorú som jej kúpila cestou do práce. Napije sa a spokojne vzdychne. „Milujem ťa, Clara Davenportová.“


  „Miluješ kávu,“ odpoviem a uhnem jej ruke, keď sa mi snaží žartovne prehrabať vlasy. Nakoniec vojde otec s Rogerom, viceprezidentom pre publicitu, a zaujme svoje obvyklé miesto na čele stola, vďaka čomu ma našťastie nemá na očiach.


  Po najrýchlejšej porade na svete si Roger odkašle a upriami pozornosť na obrazovku za sebou. „Dobré ráno vospolok,“ pozdraví a jeho hlboký hlas sa s ľahkosťou rozlieha po miestnosti.


  Za ním sa objaví tvár staršej ženy s veľkým tlačidlom prehrávania zakrývajúcim jej nos a pery, ktorej tvár som dnes ráno videla už niekoľkokrát. Jej blond vlasy sú také bledé, že pôsobia takmer ako ľad, jeden široký, objemný prameň jej rámuje tvár a končí sa za uchom, zvyšok vyzerá, že ich má stiahnuté do francúzskeho drdola.


  Nedokážem určiť jej vek, aspoň nie presne. Môže mať po šesťdesiatke? Má bielu, ale jemne opálenú pokožku, s nádychom, ktorý svedčí o dovolenke v zahraničí, niekde, kde je oveľa teplejšie ako tu. Oči jej žiaria spoza okuliarov s hnedým rámom a ostrými hranami, v kútikoch očí sa jej zbiehajú vrásky času, ktoré v kontraste s jej podozrivo hladkým čelom prezrádzajú vek.


  Tlačidlo prehrávania zakrýva zvyšok jej krásy, ale vďaka tomu, koľkokrát som ju dnes ráno videla, viem, že je nielen oslnivá, ale aj trochu zastrašujúca. Pred kamerou pôsobí úplne prirodzene.


  Aby som to zhrnula, keď dozriem, chcem byť ako ona.


  „Väčšina z vás už vie o tomto videu, ktoré sa počas víkendu stalo virálnym, ale aby sme boli všetci na jednej vlne, teraz ho pustím. Vieme, že už malo vplyv na tímy sociálnych sietí a predpokladáme, že to bude pokračovať.“


  V hlasovej správe, ktorú mi dnes ráno poslala Sahara a v ktorej takmer kričala, mi oznámila, že zatiaľ čo by sa zvyčajne dalo očakávať, že v tomto bode problém dosiahne vrchol a potom sa situácia začne upokojovať, tentoraz sa situácia naďalej zhoršuje.


  Je riaditeľkou oddelenia sociálnych sietí a jej oddelenie práve schytalo vlnu hnevu po tom, čo sa video generované umelou inteligenciou, na ktorom explodovala hračka od Davenportu, rozšírilo po internete. Všetci sa ešte zotavujú z návalu práce a toto naozaj nepotrebujú, preto jemne zvýšila hlas.


  Svetlá v zasadačke sa zhasnú a video sa prehráva.


  


  Dobrý deň. Volám sa Florence Girardová a chcela by som vás poprosiť, aby ste v tomto vianočnom období podporili moje malé mestečko po tom, čo nás spoločnosť Daven­port – kreatívne inovácie okradla.


  Je to neuveriteľný úvod, to jej musím uznať. Jej americký prízvuk sa mieša s niečím európskym, čo by sa hodilo skôr do filmu zo starého Hollywoodu ako na moju nástenku.


  


  Pred tromi týždňami spoločnosť Davenport oznámila, že v predvianočnom období uvedie na trh bábiku Evie. Ich bábika je priamou kópiou výrobku vyrábaného tu vo Fraser Falls, bábiky Holly. Minulý rok si naša bábika získala popularitu po tom, čo o nej napísal jeden slávny hosť našej prestížnej akcie Sobota malých podnikateľov, a zaplavili nás objednávky a návštevníci. Vrátane samotnej spoločnosti Davenport.


  Holly je komunitný projekt, ktorý podporuje viacero nezávislých podnikateľov v našom meste. Každá jej časť je vyrobená priamo tu v Spojených štátoch z recyklovateľných, netoxických materiálov. Všetci zúčastnení dostávajú mzdu, z ktorej sa dá vyžiť, a každá bábika má svoj vlastný jedinečný certifikát pravosti.


  Milujem Holly a všetko, čo urobila pre naše mesto. Milujem našu komunitu, ktorá sa spojila, aby z nej spravila realitu. A čo je najdôležitejšie, milujem našich zákazníkov, ktorí si nás vyberajú spomedzi desiatok iných možností na trhu.


  


  Jej jemná tvár sprísnie. Vyzerá viac preťažene a vyčerpane. Vrásky v kútikoch úst jej zmiznú, keď stisne pery.


  


  Davenport vás nemiluje.


  


  Niekoľko zaskočených ľudí sa v miestnosti pri jej ostrých slovách strhne.


  A nemilujú ani Holly, ako tvrdili, keď sa tu v januári objavili a snažili sa nás presvedčiť, aby sme sa prihlásili do krkavčieho programu, ktorý mal údajne pomáhať malým podnikom expandovať.


  Povedali nám, že nám pomôžu chrániť náš dizajn, a keď sme sa im neupísali, odkopírovali nás.


  Ich produkt, bábika Evie, je presným opakom všetkého, čo sa tu vo Fraser Falls snažíme dosiahnuť. Holly sprevádza šesť dobrodružných príbehov, ktoré uzreli svetlo sveta vďaka kníhkupectvu Zelené svetielko a umeleckej škole vo Fraser Falls. Príbehy Evie sú pripisované umelej inteligencii. Holly má drevené hračky, z ktorých každá je ručne vyrobená v tradičnom miestnom obchode U Harryho. Objem práce znamenal, že sme počas leta mohli zamestnať učňov, čím sa peniaze dostali do vreciek mladých ľudí v našej komunite. Hračky Evie sú plastové, vyrobené strojom.


  


  Florence Girardová ďalej vymenúva všetky dôvody, prečo je bábika Holly oveľa lepšia ako Davenportova bábika Evie. Počúvam a vrie vo mne hnev, že sa to vôbec deje. Blíži sa ku koncu svojho nekonečného prehovoru a k najhoršej časti celého videa.


  


  Od zverejnenia oznamu spoločnosti Davenport vrátane informácie, že ich bábika stojí polovicu ceny tej našej, bola zrušená polovica našich objednávok a za posledné tri týždne sme zaznamenali výrazný pokles nových objednávok.


  Spoločnosti ako Davenport si myslia, že si môžu dovoliť čokoľvek. Myslia si, že im všetko prejde. Žiadam vás, aby ste mi pomohli ukázať im, že nemôžu. Fraser Falls toho toľko ponúka a radi by sme vás počas tohtoročných sviatkov privítali, či už si bábiku Holly kúpite, alebo nie. V tomto ročnom období je naša komunita v najlepšej forme a veľmi radi by sme vám to ukázali. Máme naplánovaných množstvo sviatočných podujatí, ktorých zoznam nájdete na konci videa.


  Takže tento rok podporujte miestne, usilovné podniky. Aj keď si nevyberiete naše mesto, určite je nejaké vo vašom okolí, ktoré tiež šikanuje veľká korporácia, ale mesto potrebuje vašu podporu.


  


  Slovo „šikanuje“ visí vo vzduchu ako nepríjemný zápach. Ešte vždy nás dusí, aj keď sa znova rozsvietia svetlá.


  „‚Zrušte Davenport‘ sa šíri na každej platforme,“ oznámi Roger. „Hoci slečna Girardová výslovne nevyzvala na bojkot, internetoví... aktivisti, nazvime ich tak, sa toho chytili a snažia sa vyvolať reakcie, kde sa dá. Žiaľ, darí sa im to výborne. Sahara, môžete to rozviesť?“


  Sahara prikývne a položí pohár s kávou späť na stôl. „V podstate sú to stále tie isté účty, ktoré vidíme znova a znova. Interne ich nazývame ‚drama supy‘. Živia sa čímkoľvek negatívnym.


  „Urazí ich čokoľvek, čo ešte posilňuje aktivity botov. Ale hneď ako sťažnosti ustanú, prejdú k niečomu inému, čo umožňuje, aby incidenty rýchlo dosiahli vrchol a potom opadli. Bohužiaľ, toto sa rozšírilo aj mimo bežnej internetovej bubliny a dostáva sa k spotrebiteľom, ktorí by sa o tento typ obsahu väčšinou nezaujímali.“


  „Prečo si myslíte, že to tak je?“ spýta sa otec a nakloní sa dopredu, aby sa pozrel ponad stôl na nás.


  „Ak porovnáme túto situáciu s naším posledným veľkým incidentom na sociálnych sieťach, ktorým bolo video s umelou inteligenciou, veľké množstvo divákov dokázalo rýchlo vydedukovať, že video nie je reálne“ vysvetľuje Sahara pokojne. „Rýchlo sme začali online komunikáciu, v ktorej sme nielen zdôraznili, že video nie je skutočne nakrútené, ale aj poradili, ako si v budúcnosti overovať fakty. Naši zákazníci sa zapojili do rozšírenia a poukazovali na to, že ide o podvrh, čo znížilo našu pracovnú záťaž a pomohlo rýchlejšiemu šíreniu našej správy.“


  „Tak prečo to nemôžeme urobiť aj teraz?“ spýta sa otec. Sahara neodpovedá hneď, pravdepodobne sa snaží vymyslieť, ako povedať pravdu.


  Nakloním sa dopredu, aby ma videl. „Lebo keď je video vytvorené umelou inteligenciou, môžeme poprieť, že je skutočné. Nemôžeme však tvrdiť, že sme nekopírovali ich dizajn alebo neovplyvnili ich mesto, keď sme to urobili.“


  Byť dcérou šéfa má prekvapivo málo výhod, ale v takýchto situáciách je o niečo ľahšie povedať to, čo treba.


  „Program pre malé podniky je tvoja iniciatíva, Clara. Ako navrhuješ, aby sme to vyriešili?“ spýta sa otec.


  Čakám, kedy mu niekto pripomenie, že som posledný rok zastupovala kolegu počas dlhodobej pracovnej neschopnosti v úplne inom oddelení firmy a že tento bordel so mnou nemá nič spoločné, ale nikto ani necekne.


  Nesnažila som sa o nábor Fraser Falls. Ani som o tom nevedela, kým mi pred dvomi týždňami, keď som sa vrátila do práce v PR, nevrátili mojich šesť účtov. Niekto to spomenul, keď som hovorila o tom, aká je bábika Evie ohavná, a to je všetko, čo o tej situácii viem.


  Program pre malé podniky vznikol v pracovnej skupine pre spoločenskú zodpovednosť firiem. Pri mojom ročnom hodnotení mi bolo povedané, že ak chcem postúpiť v kariére, musím zaviesť niečo, čo bude mať pozitívny vplyv na firmu.


  Mojím zámerom bolo zlepšiť náš imidž ako monopolu tým, že pomôžem vybrať nezávislé spoločnosti, ktoré majú veľký potenciál pre rast. Vytvorenie konkurenčnejšieho trhu a zlepšenie našej reputácie boli zrejmé výhody, ale vzhľadom na to, že Davenport pred päťdesiatimi rokmi začínal ako malá nezávislá firma, argumentovala som, že to ladí s našimi základnými hodnotami a históriou.


  Projekt bol okamžite schválený a ja som pomohla s náborom šiestich rôznych firiem po celých Spojených štátoch, ktoré, musím dodať, prosperujú, než ma nečakane poslali zastupovať na vyššiu pozíciu v distribúcii, čo bolo ďalšie rozhodnutie, ktoré mi malo priniesť skúsenosti potrebné na povýšenie.


  Neviem, ako to s Fraser Falls tak veľmi pokašľali. Otec na mňa stále hľadí, akoby som mala nejako vyčarovať perfektnú odpoveď. Čo tak vrátiť sa v čase a neokrádať malé mestečko, ktoré je závislé od príjmov zo svojho hviezdneho produktu?


  Rukou si prehrabnem vlasy, oranžové vlny sa mi zamotajú okolo prstov. „Musíme sa mestu poriadne ospravedlniť. Či už prostredníctvom investícií, publicity, alebo oboch. Musíme zmeniť ten obraz, že okrádame niečiu babičku, a nahradiť ho niečím ľahšie stráviteľným. Spoločnosť, ktorá sa ospravedlňuje, vyzerá lepšie ako tá, ktorá kradne peniaze z vreciek tvrdo pracujúcich Američanov.“


  „Ospravedlnenie vyvoláva dojem, že sme urobili niečo zlé.“ Ten hlas mi trhá uši ako nechty škriabuce po tabuli. Musím vynaložiť všetko úsilie, aby som sa nezachvela. Vzhľadom na miestnosť plnú ľudí sa snažím na Daryla Littlera nemračiť. Vyzerá ako ten istý namyslený hajzel, akým bol pred dvanástimi mesiacmi, keď som mala naposledy to nešťastie ho vidieť. „Nesúhlasím, že je to správne rozhodnutie.“


  Byť na inom poschodí robí zázraky, keď sa chcem vyhýbať ľuďom, ktorých nemám rada. Pripomínam si, že o osem krátkych týždňov pôjde Daryl do dôchodku, a upokojím sa. Najprv nechápem, prečo je tu na krízovej porade o marketingu a publicite, ale rýchlo si vybavím, že jeho tím pracoval na bábike Evie.


  Daryl je riaditeľom pre inovácie a jeho oddelenie sa má zameriavať na zavádzanie inovatívnych technológií do našej značky. Keď vaša hlavná cieľová skupina rýchlo mení záujmy a má vo všeobecnosti krátku pozornosť, je dôležité byť vždy o krok napred.


  Zatiaľ iba nahradil skutočnú ľudskú kreativitu umelou inteligenciou a šetrí. Môj otec si myslí, že je geniálny, lebo vedie najúspornejšie oddelenie, ale v skutočnosti je úplným protikladom všetkého, čo by mala táto firma predstavovať.


  Okrem toho, že nemá morálnu integritu, nikdy som nepočula, že by svojmu tímu vyjadril uznanie za čokoľvek. Nápady, ktoré neukradol z malých mestečiek, prevzal od svojich vlastných zamestnancov, a myslím si, že viac ho už nedokážem nenávidieť.


  S vedomím, že v blízkej budúcnosti pôjde do dôchodku, som sústredila všetko svoje úsilie na to, aby som ho dokázala nahradiť, keď odíde. Všetci vedia, že sa uchádzam o jeho miesto, a moja vášeň je v kreatívnej stránke podnikania, nie v skákaní od problému k problému, ako to robím teraz, ale ešte sa mi nepodarilo presvedčiť otca, aby ma nechal Daryla nahradiť.


  Som si takmer istá, že pozíciu dá môjmu bratovi, ale nad tým si teraz nejdem lámať hlavu. Vrhnem na Daryla napätý úsmev. „Vážim si váš názor, ale predstierať, že sme neurobili nič zlé, nie je efektívna stratégia na nápravu situácie. Niekto by mal kontaktovať slečnu Girardovú a priamo s ňou prebrať jej sťažnosť a čo môžeme urobiť, aby sa táto sťažnosť vyriešila. Medzitým musíme poskytnúť tímom v kamenných predajniach schválené vyhlásenie pre prípad, že by sa ich na to pýtali v obchodoch.“


  Roger prikyvuje, keď hovorím, a to mi prináša aspoň trošku úľavy. Je to šéf mojej šéfky a tá je momentálne na dovolenke v Cancúne, takže som šéfkou nášho tímu až do piatka, kým sa nevráti. „Súhlasím,“ povie Roger. „Clara, skontaktujte sa so slečnou Girardovou a zistite, aký má postoj teraz, keď získala pozornosť, ktorú chcela. Určite je niečo, čo jej môžeme dať alebo pre ňu urobiť, aby sa tento problém vyriešil. Sahara, vy...“


  Už nevnímam, ako Roger rozdeľuje úlohy ľuďom v miestnosti. Možné tlačové správy, reakcie na sociálnych médiách, odpovede v predajniach. Celodenná práca pre miestnosť plnú ľudí len preto, že Daryl bol príliš lenivý na to, aby dal zelenú originálnemu nápadu.


  Naozaj sa nemôžem dočkať, kedy odíde.


  


  


  


  2. KAPITOLA Clara


  


  


  „Keď sa hovorí o protekcii, nikto nespomína, že obeťou sa môže stať ktokoľvek, kto nie je obľúbeným dieťaťom.“


  „Ja...“ povie Honor, než sa linka odmlčí. Pohľadom preletím od riedko olistených stromov lemujúcich diaľnicu k obrazovke telefónu, aby som skontrolovala, či je spojenie ešte aktívne. Priložím telefón k oknu, akoby to mohlo nejako vyriešiť problém.


  „Hon? Stratila som signál?“ Po niekoľkých sekundách ticha konečne počujem povzdych, ktorý znie, ako keby vychádzal z hĺbky Honorinej duše.


  „Je celá rodina Davenportovcov alergická na kritické myslenie, alebo sa nakazíš od otca, keď ho vidíš v práci?“ Prekvapene sa zasmejem, až na mňa vodič, ktorý od chvíle, čo ma vyzdvihol, nepovedal ani slovo, pozrie cez spätné zrkadlo. „Neodpovedaj, odpoveď poznám.“


  Mať praktickú a priamočiaru najlepšiu priateľku je skvelé, pokiaľ nechcete, aby podporovala vaše nepraktické myšlienky a pocity. „Nemôžeš so mnou aspoň raz súhlasiť?“


  „Nie,“ odpovie. „Nechcem byť zodpovedná za to, že budeš ešte horšia. To dokážeš sama.“


  „Dnes si nevrlá. Nehovorím, že si to nezaslúžim, ale rozhodne sa mi to nepáči.“


  Počujem, ako sa jej nedarí potlačiť zívnutie. Chystá sa na ďalšiu nočnú službu na pohotovosti. „No, včera v noci mi niekto ovracal nohy a je veľmi pravdepodobné, že sa to stane aj dnes.“


  „Takže chceš povedať, že obe nenávidíme svoju prácu a mali by sme dať výpoveď?“ Tento nápad jedna z nás nadhodí aspoň raz za mesiac, odkedy sme dosiahli vek, v ktorom sme mohli pracovať. Väčšinou zo žartu. Honor vždy chcela byť zdravotnou sestrou ako jej mama.


  „Ty svoju prácu máš rada, Clara. Nenávidíš to, že tvoj otec pravdepodobne dá tvojmu bratovi miesto, o ktoré si sa tak tvrdo snažila. Musíš dať výpoveď a pracovať pre niekoho, kto ťa ocení.“


  Pokrčím nos. „Au.“


  Až pred štyrmi mesiacmi mi napadlo, že by som sa mala obávať, že Max, môj o rok mladší brat, dostane Darylovu prácu namiesto mňa. Po ukončení obchodnej školy podpísal osemnásťmesačnú zmluvu v jednej bostonskej firme. Rok ubehol rýchlo a práve na grilovačke na Deň nezávislosti otec prvýkrát nenápadne spomenul, že Max po skončení zmluvy nastúpi do rodinného podniku, čo je teraz už budúci mesiac, presne v čase Darylovho odchodu do dôchodku.


  Vypršanie Maxovej zmluvy mi od leta visí nad hlavou ako metaforický dažďový mrak, ale neviem prísť na to, ako tú tému nadhodiť. Celý život sme navzájom súperili o pozornosť (kde zvyčajne vyhrával Max), v úlohách, ktoré vymyslel dedko, aby nás zamestnal (tie som zvyčajne vyhrávala ja), a v škole (kde mi Max vždy nakopal zadok).


  Odľahlo mi, keď sme sa stali tínedžermi a ja som s ním už nemusela súťažiť v práci. Kým som trávila víkendy v Davenportovom kráľovstve hračiek, našom hlavnom hračkárstve v meste, kde som nosila škatule a pracovala so zafúľanými deťmi, Max bol v kine a so svojimi priateľmi sledoval maratóny Hviezdnych vojen.


  Letné prázdniny počas štúdia na vysokej škole som trávila v centrále Davenportu, nosila kávu a učila sa čo najviac o fungovaní jednotlivých oddelení. Max trávil svoje prázdniny na miestach ako Japonsko, kde hral skutočný Mario Kart v uliciach Tokia, alebo v Kalifornii, kde sa učil surfovať.


  Vyštudovala som, začínala som tak hlboko na dne, ako mi to dovolila pozícia dcéry generálneho riaditeľa, a posledných desať rokov som sa postupne vypracovávala nahor. On vyštudoval, hneď začal pracovať pre IT-čkárov zo Silicon Valley, až kým sa nerozhodol, že chce získať titul MBA, a o Davenport neprejavil nijaký záujem.


  Nemyslím si, že by Max u nás nemal pracovať, veď je to predsa náš rodinný podnik. Len nechcem, aby dostal prácu, ktorú chcem ja. Tú, kvôli ktorej som tak drela.


  Opriem si čelo o okno, rýchla premávka vonku splýva s tmavnúcou oblohou. Počujem, ako v pozadí hovoru Honorina dcéra zakričí niečo nezrozumiteľné. „Ešte ju nevyzdvihol?“ spýtam sa.


  „Samozrejme, že mešká. Mám naňho veľa slov, ktoré teraz nemôžem povedať nahlas.“ Počujem napätie v Honorinom hlase. Stáva sa to vždy, keď hovorí o otcovi svojej dcéry. „Zmeňme tému. Koľko ešte?“


  Nakloním hlavu k stredu vozidla. Na obrazovke na palubovke svieti mapa. „Dvadsať minút.“


  „Si nervózna?“


  „Ani nie. Otravuje ma, že som sa jej nedovolala a teraz tam musím ísť osobne.“ Dvadsaťštyri hodín som sa pokúšala Florence Girardovej dovolať a vzišlo z toho len to, že jej hlasová schránka bola plná môjho otravného pracovného hlasu, ktorý ju prosil, aby mi zavolala späť. „Ale mesto vyzerá milo a na jednu noc zmeniť prostredie je asi fajn.“


  Honor si povzdychne. „Všetko toto kvôli dvom bábikám.“


  No, je v tom trochu viac. Chamtivosť veľkých firiem, krádež nápadov, poškodenie reputácie a tak ďalej, ale v podstate áno. Všetko toto kvôli dvom bábikám.


  Bábiky existujú v rôznych podobách už tisíce rokov. Niečo na tejto konkrétnej bábike z Fraser Falls upútalo pozornosť rodičov a detí po celej Amerike. Rovnako ako väčšina ľudí, ani ja neviem presne povedať, prečo práve ona a nie všetky ostatné produkty dostupné na trhu.


  Problémy sa zdanlivo kopia, keď má niečo v sebe zvláštny druh mágie, ktorú ľudia nedokážu vysvetliť. Ľudia chcú túto mágiu zduplikovať pre seba, aj keď nedokážu prísť na to, v čom tá mágia spočíva.


  To je krása aj úskalia popularity v digitálnej ére. Všetko je také znásobené, že sa tomu nedá uniknúť, a za určitých okolností to môže priniesť nepochopiteľný úspech, ktorý zmení život. Ale ako to má niekto napodobniť, keď nikto nevie, ako sa to vlastne stalo?


  Ako sa máte vy, ako osoba, ktorá z tej pozornosti ťaží, udržať na vrchole, keď sa vás všetci snažia nahradiť? Keď spoločnosti ako Davenport majú viac peňazí a zdrojov a pravdepodobne menej hanby?


  Neexistuje však nijaký návod, ako to napodobniť, aj keď by ľudia ponúkajúci online kurzy boli veľmi radi, aby ste im uverili, keď tvrdia, že existuje. Väčšinou ide o zhodu mnohých rôznych faktorov naraz plus štipku niečoho, čo sa v podstate nedá zachytiť.


  Všetci to vieme. V práci o tom neustále hovoríme, a napriek tomu sa rozhodli to skúsiť a mysleli si, že podhodnocovanie cien malého podniku sa im nevráti ako bumerang. Keby tu ešte bol môj dedko, od hnevu by ho porazilo.


  „Otec sa obáva, že sa to bude naťahovať a poškodí to predaj alebo zatieni Clarinu oslavu,“ vysvetlím jej. „Je odhodlaný prekonať rekord v daroch, preto pobehujem a roznášam dobro.“


  Úplne si viem predstaviť Honorin výraz. Môjho otca nikdy nemala rada. „Ak sa tak veľmi bojí, nech tam ide sám. A to je ďalšia prekliata bábika, pridaj ju na zoznam.“


  Rukou si zakryjem ústa, aby som potlačila smiech. Pred dvadsiatimi rokmi uviedla spoločnosť Davenport na trh bábiku Claru. Je vysoká štyridsaťpäť centimetrov, má jemné ryšavé kučery, ktoré jej siahajú po plecia, úhľadnú cestičku v strede, a dve sponky so zamatovými stuhami.


  Má gaštanové oči, ktoré v určitom svetle vyzerajú skôr zeleno ako hnedo, a rámujú ich perfektné tmavé riasy. Tvári sa zamyslene a nosí krémový praktický sveter, pod ktorým má vyžehlenú blúzku s golierikom a vlnenú plisovanú sukňu so škótskym károvaným vzorom. Na nohách má hnedé kožené školácke topánky.


  Každá bábika má v balení miniatúrnu plátennú taštičku s vyšívaným písmenom C, v ktorej sú uložené drobné papierové knižky, zvyšok ceruzky a peňaženka na mince. Na rozdiel od všetkých ostatných bábik, ktoré boli v tom období populárne, Clara nebola farebná ani výstredná. Nemala trblietavé šaty ani honosné doplnky. Bola dobrou priateľkou, vzorom a po veľmi dlhý čas našou najobľúbenejšou hračkou. Jej úspech Davenport zviditeľnil a financoval náš rast.


  Rovnako zábavné je mať rovnaké meno s hračkou teraz, ako keď som mala štrnásť. Keď si ma za to v škole doberali protivné tínedžerky, Honor mi ako prvá povedala, aby som sa tým netrápila. Bábika bola, samozrejme, pomenovaná po mne. Nie preto, že by si môj otec myslel, že to bude milé gesto jeho jedinej dcére, ale ako uznanie toho, že som ju vymyslela počas jednej zo súťaží môjho dedka, keď som mala desať rokov.


  Otec jej chcel dať iné meno, to dedko trval na tom, aby dostala moje.


  Tento rok je naša každoročná charitatívna vianočná oslava zároveň oslavou dvadsiatich rokov Clary. V skutočnosti je dôvodom, prečo Darylovo oddelenie získalo súhlas na bábiku Evie, pretože ju predstavili ako modernú sestru Clary pri príležitosti jej výročia.


  „Musím tam ísť, Hon. Je to moja práca.“


  Či by som radšej nenavštevovala firmy zapojené do nášho programu? Samozrejme.


  Ešte sa spamätávam po tom, čo som bola rok preč. To posledné, čo chcem, je stráviť týždeň ako živá verzia zajačika na batérie, behajúc od firmy k firme. Keďže Florence Girardová vo svojom videu spomenula program pre malé podniky, musím letieť a skontrolovať každú prihlásenú firmu.


  Všetci priznali, že si po tom, čo počuli o videu, prečítali svoje zmluvy, ale nenašli v nich nič podozrivé. Dve firmy ma odložili na január, lebo majú veľa práce, ale ostatné štyri s radosťou prijali bezplatný pracovný výlet.


  Našťastie tie dve, ktoré ma odmietli, sú na západnom pobreží. Z tých štyroch je jedna v Maine, druhá v Pensylvánii, ďalšie dve sú od seba vzdialené iba niekoľko hodín jazdy autom v Illinoise. Takže ak všetko pôjde podľa plánu, v piatok neskoro popoludní budem späť v meste.


  „Keď už hovoríme o práci, práve prišiel, takže idem do tej svojej.“ Úplne ma udivuje, ako Honor dokáže zachovať taký pokoj, keď jej bývalý takmer vždy mešká, keď si má vyzdvihnúť dieťa. „Dávaj na seba pozor a daj mi vedieť, ako to dopadlo. Očaríš ich, cítim to.“


  „Mám ťa rada.“


  „Aj ja ťa mám rada. Paloma, poď pozdraviť tetu Cla... už je preč. Nič to, má ťa rada. Ahoj.“


  Mapa cesty ukazuje päť minút do cieľa, keď vkladám telefón späť do kabelky a slúchadlá do puzdra. Mám rezerváciu v očarujúcom penzióne, ktorý je vzdialený menej ako päť minút chôdze od pekárne a kaviarne, ktoré vedie slečna Girardová.


  Z môjho prieskumu vyplýva, že bábiky vyrába obchod U Harryho, ktorý sa špecializuje na ručne vyrábaný nábytok a nachádza sa naproti podnikom slečny Girardovej. Zajtra zájdem do kaviarne Slasť a nájdem si stôl, odkiaľ budem môcť pozorovať dianie. Potom, čo sa ranná špička upokojí, ju oslovím. Až zistím, aký má z toho pocit, prejdem cez ulicu a predstavím sa Harrymu.


  Dúfam, že sa mi to podarí vybaviť rýchlo a jednoducho a do Mainu dorazím na druhú zastávku môjho turné skôr. A ak to nebude rýchle a jednoduché, aspoň si na večeru dám homára.


  Môj plán na dnešný večer je dať si niečo na jedenie v neďalekom bare, ktorý má skvelé recenzie, a ísť skoro spať. Cesty sa posledných päť minút zužovali a teraz pomaly napredujeme po tichej ceste lemovanej poliami. Hľadím von z okna na strane spolujazdca, oranžové odtiene západu slnka, ktoré medzi stromami rozlievali teplo, sa už rozplynuli v tmavnúcej modrej nočnej oblohe.


  V tráve stojí tabuľa s nápisom „Vitajte vo Fraser Falls“, husté biele písmená osvetľujú dve svetlá svietiace zo spodnej časti rámu, vďaka čomu každé slovo vyniká na tmavozelenom pozadí.


  „Už sme skoro tam!“ zvolá vodič z predného sedadla. „Sme na Hlavnej ulici.“


  Všetko, kam až oko dohliadne, je zahalené do zlatistého svitu drobných svetielok, ktoré zdobia mesto. Nad chodníkom medzi budovami, stromami a pouličnými lampami sú roztrúsené desiatky reťazí s vianočnými svetielkami. Z nich visia malé, žiarivé snehové vločky, ktoré vytvárajú dojem, akoby sa vznášali, a pôsobia priam magicky. Každý kmeň stromu a každý stĺp je ovinutý rovnomerne roztiahnutou špirálou drobných žiaroviek, ktoré ústia do hrubej červenej stuhy.


  Vyzerá to ako vianočná pohľadnica.


  Svetlá ma tak rozptyľujú, že zabúdam striehnuť na kaviareň, ale z toho, čo vidím, je väčšina obchodov zatvorená alebo ich práve zatvárajú.


  Auto spomalí na stopke a priamo pred nami sa týči krásny biely altánok na začiatku trávnatého poľa v tvare písmena U. Zo stredu strechy visia svetielka a rozprestierajú sa smerom von, sú jemnejšie a drobnejšie ako ostatné svetlá na Hlavnej ulici. Široký vchod vpredu je rozdelený na schody a rampu, rovnaké tlmené svetlá sa vinú medzi tyčami zábradlia až k sedeniu.


  Chcem si sadnúť a rozhliadať sa po tomto malebnom mestečku.


  Fraser Falls pôsobí ako zhrnutie toho najlepšieho zo všetkých tých klišé vianočných filmov, na ktorých som vyrastala. Vďaka tomu chápem, prečo si filmové dievča z veľkomesta vybralo práve malé mestečko. Jeho čisté ulice a prehľadné cesty sú na hony vzdialené od Manhattanu, vlastne od väčšiny miest, ktoré poznám.


  Jedna zvláštna vec, ktorú nemôžem celkom prekonať, keď vystúpim z auta pred penziónom U Maggie, je to, že som nikoho nevidela. Slečna Girardová vo svojom videu vyzvala ľudí, aby počas tohtoročných sviatkov navštívili jej mesto a podporili ho, a teraz chápem prečo.


  


  


  


  3. KAPITOLA Jack


  


  


  „Som rád, že sa naša kapela nedočkala slávy. Asi by som tú pozornosť nezvládal.“


  Pozorujem Tommyho a trpezlivo čakám, kedy to rozvinie a aspoň trochu mi objasní, o čom to, dočerta, hovorí. Nie je to u môjho najlepšieho priateľa nijaká neobvyklá ani zriedkavá reakcia. Vysvetlenie však neprichádza. Naďalej handričkou utiera pivné kohútiky.


  Opriem si lakeť o bar a podopriem si bradu rukou. „O čom to, došľaka, hovoríš? Kedy sme boli v kapele?“


  „To leto, keď dostal Luke k narodkám bicie. Keď sme povedali, že budeme klamať a tvrdiť, že si náš brat, aby sme mohli byť ďalší Hanson.“


  Zmraštím obočie. „Hanson?“


  Prehodí si uterák cez plece, oprie sa o bar a prejde si rukou po perfektne upravených gaštanových vlasoch. „No dobre, možno to bola rokenrolová verzia Jonas Brothers, už si to nepamätám. Chceli sme každý deň cvičiť v stodole. Ale potom... no, to je jedno, ale chcem tým povedať,“ sklopí zrak a pohráva sa za barom s niečím, čo nevidím, „som rád, že sme to nedotiahli do konca. Sláva by mi nešla. Z toho, že sa teraz musím vyhýbať tým novinárom, sa mi robí vyrážka.“


  Mám veľmi nejasné spomienky na to, ako Tommyho mladší brat Luke dostal bicie. Mal som možno trinásť? Niekde v temných hlbinách mojej pamäti sa mi vynárajú rozmazané obrazy, ako pred dvadsiatimi rokmi držím v rukách gitaru.


  Uvedomujem si, že sa mi vyhýba pohľadom, lebo mu došlo skôr ako mne, že to posral, keď spomenul to leto.


  „Myslím, že ani mne by sa sláva nehodila,“ poviem, aby som zahnal trápnu situáciu. Hoci máme obaja stodeväťdesiattri centimetrov, pôsobí akosi scvrknuto, keď si sám kope jamu. Zdvihne hlavu, aby sa na mňa znova pozrel, a v jeho tmavomodrých očiach sa zračí tiché ospravedlnenie. „Bol by som jednou z tých rockových hviezd, ktoré sa bijú s reportérmi.“


  „To si viem predstaviť,“ súhlasí.


  Dvere krčmy sa otvoria a obaja sa rýchlo otočíme, aby sme sa pozreli, a naraz uľavene vydýchneme, keď zbadáme, že sú to Melissa a Winnie a nie tím kameramanov, ktorý sa potuluje po Fraser Falls a snaží sa s niekým porozprávať o tom fiasku, ktoré Flo cez víkend spôsobila. Melissa a Winnie prevádzkujú kvetinárstvo Wildová & Winslet naproti môjmu obchodu. Winnie vyrastala tu vo Fraser Falls. Je o pár rokov mladšia ako ja a Tommy, ale jej otec je miestnym farárom, čo z nej robí druhú najpopulárnejšiu tému rozhovorov každú nedeľu. S Mel sa zoznámila v škole a presvedčila ju, aby sa sem presťahovala a otvorila kvetinárstvo.


  „Myslím, že som vás dvoch ešte nikdy nevidela takých šťastných, že nás vidíte,“ poznamená Winnie, ktorá sa vybrala ku kreslám pri kozube v zadnej časti miestnosti. Keď prechádza okolo mňa, zacítim sladkú vôňu kvetín a všimnem si červenú ružu zastrčenú do gumičky, ktorá jej drží čierne vrkoče zopnuté vzadu na hlave. „Tvoj nápis je veľmi priamy. Nemyslím si, že sa musíš obávať,“ zvolá ponad plece.


  Nápis vznikol za desať sekúnd, stačil na to kúsok papiera a fixka: „FOTOGRAFOVANIE ZAKÁZANÉ. REPORTÉRI BUDÚ OKAMŽITE VYKÁZANÍ.“ Napriek tomu, že jej to bolo zakázané, Flo dnes ráno zverejnila ďalšie video, v ktorom ľuďom poďakovala za podporu a opäť ich pozvala, aby nás navštívili. Všimol si to niekto, kto, ako mi povedala Winnie, účinkoval v programe Dancing with the Stars, a vďaka jeho zdieľaniu sa pôvodné video znovu stalo hitom.


  Mám Flo rád ako svoju vlastnú babičku, ale keď sa rozhodla rozniesť mestské problémy na internete, netušila, do čoho sa púšťa. Myslela si, že verejná podpora priláka návštevníkov a objednávky, ale v skutočnosti sú jediní návštevníci, ktorých sme doteraz mali, nevítaní.


  Problém je v tom, že bábika Holly bola pôvodne môj projekt. To znamená, že webová stránka teraz nezvláda návštevnosť, e-mailová schránka zákazníckeho servisu praská vo švíkoch a všetky nové objednávky padli na mňa. Flo nám ani nepovedala, že zverejňuje video, nieto viacero videí, čo znamená, že teraz mám kopu objednávok, na ktoré nemám zásoby, pretože ja naivný a zábudlivý vôl som nenastavil limit objednávok, keď pred pár týždňami polovicu z nich zrušili.


  Diplomaticky povedané, Flo spôsobila obrovský stres, hlavne mne.


  No máme ju všetci radi a ona miluje toto mesto viac než ktokoľvek iný, koho poznám, takže ju aj tak budeme podporovať a v súkromí šomrať ako dospelí.


  Mel sa postaví k baru po mojej pravici a objedná si u Tommyho drinky. „Stále ťa prenasledujú?“ spýtam sa.


  Prevráti oči a rukou si odhrnie krátke hnedé kučery z tváre. „Áno, väčšinou len márnia môj čas. Traja rôzni influenceri mi napísali, či by sme im nechceli zorganizovať svadbu zadarmo výmenou za ‚publicitu‘.“ Zdôrazní to slovo dvomi prstami na každej ruke. „Som unavená.“


  Tommy položí dva poháre vína na bar pred Mel. „Na mňa.“


  „Ďakujem, Tommy,“ povie sladko a zamieri k Winnie.


  Sledujem, ako ju pozoruje, ako odchádza, s melancholickým výrazom na tvári, ktorý sa mu vôbec nehodí. Dopijem pivo. „Mne si nikdy nedal drink zadarmo. Prečo?“


  „Lebo si chuj. Ďalšia otázka.“


  Skôr než sa stihnem opýtať, ako dlho plánuje po Melisse túžiť, než ju pozve na rande, alebo aká je podľa neho šanca, že ho odmietne, zachráni ho zákazník pri bare, ktorý si objednáva jedlo. Zmizne, aby to oznámil v kuchyni, čím ukončí večer, ktorý mohol byť z mojej strany celkom zábavný.


  Zoskočím zo stoličky a obídem bar na druhú stranu, kde hneď pod pultom zbadám vrecúško s lupienkami, o ktorých mi Tommy povedal, že už ich nemá. Zvyčajne sa sám neobsluhujem, ale vždy, keď ide do kuchyne, zapletie sa do nekonečnej debaty o bohviečom, takže ktovie, ako dlho budem čakať, kým sa vráti.


  Vytiahnem z chladničky zázvorové pivo a čistý pohár. Stojím chrbtom k ostatným v miestnosti a zamrznem, keď začujem, ako sa znova otvárajú ťažké drevené dvere. Len nech to nie je novinár. Neochotne sa otočím a môj pohľad spočinie na žene stojacej pri vchode, ktorá si sťahuje rukavice a pohľadom blúdi po miestnosti.


  Keď sa jej pohľad zastaví na mne, vyčarí veľký, krásny úsmev. Takmer sa otočím pozrieť za seba. Kráča smerom k baru a pritom si rozopína modré gombíky na kabáte. Voľnou rukou si vytiahne ryšavé vlasy spod goliera a potrasie nimi, až jej lesklé vlny splývajú po chrbte.


  Je tri kroky od stoličky, keď si uvedomím, že stojím uprostred baru a zízam na ňu, ako keby som nikdy predtým nevidel iného človeka. V rozpakoch sa rozhýbem. Položím si drink pred svoje miesto, keď dorazí k okraju baru.


  „Zdravím,“ povie jemným hlasom. „Kuchyňa je ešte otvorená?“


  Vytiahnem jedálny lístok spod pultu a podám jej ho. „Áno.“


  Čo je divnejšie, povedať jej, že tu nepracujem, alebo sa len vrátiť na svoje miesto a nič nepovedať?


  „Ďakujem,“ povie, položí jedálny lístok na pult a vyskočí na stoličku vedľa mňa.


  „Čo vám môžem ponúknuť na pitie?“ spýtam sa. Neviem, prečo sa pýtam. Tommy ma za to zabije.


  Zdvihne svoje bledozelené lesklé oči od jedálneho lístka. „Môžem dostať...“


  „Čo to, dočerta, robíš? Vieš, že sem nemáš chodiť!“ skríkne Tommy a štuchne ma do ramena, aby som vypadol. Ešte krúti hlavou mojím smerom, keď sa zahanbene vraciam na stoličku a cítim sa ako neposlušné dieťa, ktoré pri niečom prichytili. Tento pocit som za posledných pätnásť rokov začal nenávidieť. Svoju pozornosť obráti na ženu vedľa mňa. „Ospravedlňujem sa za to. Ste novinárka?“


  „Uhm, nie?“


  „Určite nie ste v utajení?“ Zamračím sa na svojho najlepšieho priateľa.


  „Určite,“ povie pomaly.


  Tommy sa na mňa zamračí, keď s hlasným puknutím otvorím plechovku zázvorového piva. Svoju pozornosť opäť upriami na ňu. „Dobre. Ospravedlňujem sa za to, opatrnosti nikdy nie je dosť. Čo vám môžem priniesť?“


  Objedná si cheeseburger a hranolčeky s citrónovo-limetkovou limonádou. Tommy jej namieša nápoj a podá jej ho, než sa vráti do kuchyne. Napije sa a pohár opatrne položí na podložku, pričom ho otočí tak, aby medvedí znak, maskot miestnej strednej školy, bol vpredu. Mierne sa obráti na barovej stoličke, aby sa na mňa pozrela.


  „Tak ako to je? Môže sa každý zahrať na barmana, keď ten skutočný zmizne?“ spýta sa, vyzlečie si kabát a prevesí ho cez operadlo stoličky. Má na sebe hrubý krémový rolák, tmavomodré džínsy a čižmy na podpätku. Keď si odhrnie vlasy z pravého ramena, zazriem draho vyzerajúce hodinky a diamantové náušnice.


  Pokrčím plecami. „Iba ak máte neochvejnú vášeň pre pivo z malých pivovarov a nevadí vám, že los Mitch sleduje každý váš pohyb.“ Nasleduje môj pohľad na obrovskú plastovú hlavu losa zavesenú nad barom a predstiera, že zvažuje kritériá.


  „Tak to asi nedám. Na pivo veľmi nie som, z malých ani veľkých pivovarov.“ Zasmejem sa. Teraz si ju pozorne prezriem, sledujem, ako vytiahne obrúsok z držiaka a jemne si utrie hornú peru, o ktorú sa jej oprel ľad z nápoja. Každý jej jemný pohyb má moju plnú pozornosť. „Ale v baroch na mňa zízali aj podivnejšie veci ako plastový los.“


  Zase sa zasmejem. Páni, čo to so mnou dnes večer je? Niečo na tých mäkkých ružových perách a vysokých lícnych kostiach tej krásnej ženy ma núti správať sa divne. Na bare mi zavibruje mobil. Neochotne od nej odtrhnem pohľad a zbadám správu od Arthura, ktorý mi pripomína môj sľub, že mu na ďalší deň pomôžem opraviť odtokovú rúru, ktorú mu vnuk prerazil hokejovým pukom. Zamknem obrazovku a opäť sa sústredím na ňu. „Plánujete sa zdržať?“


  Pustí obrúsok a začne ho úhľadne skladať. Na ľavej ruke nemá prsteň. „Niečo také. Technicky som na ceste do Mainu.“


  „Čo je v Maine?“


  Nakloní hlavu, na perách má jemný úsmev. „Homáre. Dážď. Ľudia, ktorí nepchajú nos do cudzích záležitostí.“


  Porazene zdvihnem ruky. „To máte pravdu. Tu nenájdete ľudí, ktorí sa do druhých nestarajú.“


  Teraz sa zasmeje ona. Tommy sa každú chvíľu vráti a presmeruje túto konverzáciu niečím zaujímavým a zábavným. Má to barmanské čaro, vďaka ktorému dokáže s kýmkoľvek hovoriť o čomkoľvek, čo sa mi nikdy nepodarilo napodobniť.


  Ja som ten praktický. Ten, ktorého zavoláte, keď vám nefunguje internet, alebo, ak ste Flo, keď potrebujete zavesiť stovky svetiel o mesiac skôr, aby ste zapôsobili na cestovateľského blogera. Samozrejme, zapojím do toho aj Tommyho, ale on je ten, za kým by ste šli, keby ste sa chceli zabaviť.


  V krčme je dnes večer tichšie, asi všetci zostali doma, aby sa vyhli tomu, že ich na ulici osloví tá bezohľadná banda novinárov. Okrem praskania ohňa je teraz v krčme počuť len šepot Winnie a Mel v kúte a jemné dunenie ľudí hrajúcich šípky v zadnej časti.


  „Mimochodom, som Clara,“ ozve sa žena vedľa mňa a vytrhne ma zo zamyslenia.


  „Jack.“ Otočí sa tak, aby bola úplne obrátená ku mne, a oprie si lakeť o bar. Podpätkami sa zachytí o opierku a jej dlhé, štíhle nohy sa naklonia medzi moje roztiahnuté kolená. „Zatiaľ sa ti vo Fraser Falls páči, Clara?“


  „No, stretla som sa s niekým, kto sa vydával za barmana, skutočný barman ma obvinil, že som novinárka v prestrojení, a cestou sem mi niekto z neznámeho dôvodu vyjadril sústrasť.“


  „To sedí,“ poviem a ukážem na jej oblečenie. „Zvyčajne každý, kto príde do mesta oblečený v niečom formálnejšom, je tu kvôli pohrebu.“


  Vyvalí oči, akoby jej to zrazu dávalo zmysel. „Takže si odtiaľto?“


  „Narodil som sa tu a vyrastal. Nikdy som neodišiel. Hoci som raz v lete, keď som mal desať, bol na letnom tábore na Rhode Islande. Ak sa to počíta.“


  Presvedčivo prikývne. „To sa rozhodne počíta. Je to v podstate letná túra po Európe.“


  Zahryznem si do vnútornej strany líca. „Čo ťa privádza do Fraser Falls? Cestou do Mainu, kde sa ľudia nestarajú do druhých.“


  „Počula som o mestečku dobré veci. Hovorí sa, že sú tu naozaj milí ľudia.“ Prikývnem s porozumením. „Zatiaľ nemôžem povedať, že by som nesúhlasila, a je to tu rovnako pekné, ako to vyzerá na internete. Vlastne ešte krajšie. Milujem tie svetielka. Mali by ste ich nechať vyvesené celý rok.“


  „Máš šťastie. Zvyčajne ich nezavesujú tak skoro, ale nedávaj Flo žiadne nápady. Je pekné sa na ne pozerať, ale vietor tie hviezdy zamotáva a ja som ten, koho zavolajú, aby to opravil.“


  Clara zdvihne obočie. „Flo?“


  Ako ju opísať. „Vedie kaviareň a pekáreň na Hlavnej ulici. Technicky je majiteľkou budovy. Spirituálne je majiteľkou celého mesta. Predstav si ju ako neoficiálnu starostku, mestskú hlásateľku a susedskú hliadku v jednej osobe.“


  „Božemôj,“ zvolá Clara a tleskne dlaňami. „Florence! To ona zverejnila tie videá o bábikách, však? S tou veľmi vážnou hudbou v pozadí a osočovaním?“


  Potlačím ston. „Bohužiaľ, áno.“


  Zasmeje sa. „Bez urážky, ale podľa sociálnych sietí Fraser Falls sa toto mesto zdá byť... agresívne malebné na toľko drámy. Internetová sláva a reportéri? To je dosť.“


  „To je ešte slabo povedané.“ Nič viac k tomu nedodám. Posledná vec, o ktorej chcem hovoriť, je bábiková aféra a nedávna internetová sláva Flo. „Je toľko iných vecí, o ktorých by sme mohli hovoriť. Lepších vecí.“


  Myslím, že Clara vycíti moju neochotu, pretože zmení tému. „Je školský maskot naozaj medveď v montérkach?“


  Nie je to práve jedna z tých lepších vecí, na ktoré som myslel, ale dobre. „Áno. Medvede z Fraser Falls. Naše jediné víťazstvo bolo na regionálnych futbalových majstrovstvách v roku 1998. Mesto to dodnes každý rok oslavuje. Bolo to pre nás ako pristátie na Mesiaci, ale nemôžeme to tak otvorene nazvať. Je tu jeden chlapík, ktorý si myslí, že pristátie na Mesiaci bolo zinscenované, a vždy ho to rozčúli.“


  „Ooo!“ vyvalí oči. „Jeden z tých ľudí, ktorí si myslia, že to bolo celé nakrútené v štúdiu?“


  Ani to nie je jedna z tých lepších vecí, na ktoré som myslel. „Tak trochu. Myslí si, že Mesiac je hologram.“


  Clara si ovinie konce vlasov okolo prsta, pomaly prikyvuje a vstrebáva informácie. „Dnes som videla niekoho, kto sa snažil chytiť dron do siete. Do skutočnej siete. Akoby bol lovec motýľov. Nebol to náhodou ten istý chlapík?“


  „Áno! To je on, Donald. Obrovský zástanca konšpiračných teórií, ale vynikajúci záhradník, ak by si niekedy potrebovala upraviť záhradu. Ten dron mal šťastie, že ušiel. S tou sieťou je neuveriteľne rýchly. Raz do nej chytil Tommyho.“ Kývnem hlavou smerom k môjmu najlepšiemu kamarátovi pri ohni. „Obvinil Flo, že je agentka CIA, a len tak-tak vyviazol s holým životom.“


  Clara sa zasmeje a zabehne jej limonáda. „Toto miesto je divoké. Agresívne malebné, ale aj divoké.“


  Práve dopijem posledný dúšok svojho nápoja, keď jej prinesú jedlo. „To si ešte nič nepočula.“


  






4. KAPITOLA Jack





Kým Clara večeria, zájdem domov po Elfa a privediem ho do krčmy.

To zhíknutie, keď ho uvidí, som už počul mnohokrát a on ho miluje.

„Zmiešaný buldog?“ spýta sa a rukou ho škrabká po bielej škvrne uprostred jeho inak strieborného tela.

„Niečo také. Našli ho na ulici, takže si neboli stopercen­tne istí.“

Potom, čo mi na päť minút ukradne jej pozornosť, nasleduje Tommyho a uloží sa v pelechu, ktorý má za barom špeciálne pre neho.

Keď sa opäť sústredí na mňa, Clara ma nechá rozprávať o pestrých povestiach z Fraser Falls. Predstavím jej Tommyho a nechám ho, aby jej porozprával o svojej traumatizujúcej skúsenosti, keď uviazol v Donaldovej sieti. Keď zodpovie jej otázky, vyparí sa, čo oceňujem.

Poviem jej, ako niektorí ľudia v meste zorganizovali protest pred umeleckou školou, keď Wilhelmina chcela na hodine maľovania použiť nahú modelku. Na všetkých troch plagátoch našli napísané „Na hodiny výtvarnej nepatrí pozadie“ a ona sa takmer zadusí svojím nápojom.

Keď Clara doje, rozpráva mi o maminej posadnutosti horoskopmi a o tom, ako je jej brat už od detstva zamilovaný do jej najlepšej kamarátky. O otcovi sa nezmieňuje a ja s radosťou urobím to isté. S úsmevom od ucha k uchu jej rozprávam o neslávnom milostnom trojuholníku vo Fraser Falls z roku 2009, ktorý otriasol základmi mesta, a ona len vzdychá.

Rozhovor plynie tak ľahko, že sa jej chcem spýtať, či sa to stáva aj jej. Okamžité porozumenie, iskry medzi nami, túžba dozvedieť sa o nej všetko. Lebo mne sa to nestáva. Nespýtam sa, namiesto toho sa smejem na príbehu o tom, ako na Halloween uviazla vo výťahu s Jennifer Anistonovou, keď bola prezlečená za Chuckyho, a ja jej poviem o tom, ako som nedopatrením podpálil letnú detskú preliezačku.

Clara sa smeje celým telom, nakláňa sa dopredu, keď rozpráva, akoby každé slovo bolo tajomstvom, ktoré smiem počuť len ja. Je nemožné ju nemať rád. Je zdvorilá k Tommymu, keď nám dolieva nápoje, a jemne ma potľapká po predlaktí s chápavým úsmevom, keď sa jej nadmieru ospravedlňujem, že ju už po tretíkrát prerušil môj zvoniaci telefón.

„Teraz zistím, že si miestny díler?“ spýta sa, keď zavesím.

Položím telefón späť na bar a prepnem ho do tichého režimu. „Môj život nie je až taký nebezpečný ani vzrušujúci. Som ten, komu zavolajú, keď má niekto problém.“

„Napríklad keď potrebujú niekoho vydierať?“ podpichne ma.

Pozriem na displej, keď vidím, že mi prišla správa. „Skôr niečo ako: ‚Do mojej záhrady stále chodí medvedík čistotný a ničí mi zeleninovú záhradku‘, alebo ‚Môžeš mi opraviť dieru v plote?‘ alebo ešte fajnovejšie: ‚Upchal sa mi záchod a zaplavuje mi dom, čo mám robiť?‘“

„Páni, to je naozaj fajnové. Správnym riešením je určite skrotiť toho medvedíka a začať kariéru na sociálnych sieťach, nie?“

Posuniem k nej svoj telefón. „Ide ti to, môžeš vziať ďalší hovor.“

„Dúfam, že to bude niečo zaujímavé. Nechceš si zahrať biliard, kým budem čakať na svoju chvíľu slávy?“ V mojich očiach je už teraz hviezdou. Ani nemám rád biliard, ale automaticky prikývnem. „Musím ťa varovať, veľmi mi to nejde.“

„To hovoria všetci biliardoví podvodníci, než odhalia, že sú prirodzene nadaní.“

Clara zoskočí zo stoličky a ja ju nasledujem k stolu. „Len tak pre zábavu,“ povie a kriedou si natiera koniec tága, kým ja rozkladám gule. „Žiadne stávky.“

Vytiahnem z vrecka mincu. „Hlava alebo znak?“

Zovrie pery a zamyslí sa. „Znak.“

Minca sa točí vo vzduchu, než pristane na mojej dlani. Priložím ju k chrbtu ruky a odkryjem. „Hlava. Tak začínam.“

Clara uchopí vrchol tága oboma rukami a oprie sa oň. „Nebuď nervózny. Hráš iba o svoju hrdosť.“

„Och, skvelé, hneď sa menej stresujem.“ Odtiahnem tágo dozadu a vrazím ho dopredu, trafím perfektne a pošlem bielu guľu smerom k trojuholníku. Pri zrážke zaznie hlasný praskot a gule odrážajúce sa od mantinelov sa rozkotúľajú opačnými smermi po zelenej plsti. V duchu ďakujem vyššej moci, ktorá mi pomohla netrafiť vedľa.

Dve jednofarebné gule a jedna pruhovaná guľa sa zakotúľajú do dierok. „Tak kto sa tu teraz predvádza?“ podpichuje ma Clara a oprie sa bokom o stôl. Sústredím sa na oranžovú pruhovanú guľu, ktorá je od nej ďalej, a s úľavou si vydýchnem, keď ju trafím do diery.

„Vyzerá to, že mám pruhované.“ Moje rastúce sebavedomie sa však okamžite vytratí, keď sa môj ďalší úder odrazí od okraja otvoru. „Si na rade, jednofarebné.“

Ustúpim o krok od stola a sledujem, ako si ho prezerá zo všetkých uhlov. V topánkach na podpätkoch vyzerajú jej nohy ešte dlhšie, pohojdáva svojím pevným a guľatým zadkom zo strany na stranu. „Triafam tým tenkým koncom, však?“ spýta sa a hodí si vlasy za plece, keď sa narovná. „Žartujem! Totálne žartujem. Viem, že hrubým koncom.“

Pošúcham si bradu a sledujem, ako sa snaží nezasmiať sa nad vlastnými vtipmi. Na tom, ako sa neberie príliš vážne, je niečo neodolateľné. „Hraj, Clara.“

Trafí hladkým pohybom, ale červená guľa sa odrazí od diery a odkotúľa sa šikmo do stredu stola. „Myslím, že tento stôl je krivý,“ povie a zazrie naň.

„Musí byť. Nemôže to byť tvojou muškou.“ Zameriavam si ďalší úder, tvár mám pätnásť centimetrov od stola, keď si položí lakte vedľa mňa a skloní hlavu, aby sme si videli do očí. „Nenechám sa rozptyľovať.“

Nakloní sa ku mne a obklopí ma sladká vôňa jej parfumu. Stíši hlas. „Ešte si nevidel, ako som v tom dobrá.“

Clara žmurkne a ja trafím bielu guľu príliš vpravo a úplne miniem cieľ.

„Vidíš? A to sa ešte ani nesnažím.“

Trafí svoju oranžovú. Potom fialovú. Modrú len ťukne.

„Potrebuješ pomôcť?“ spýta sa, keď si desať sekúnd obzerám stôl.

Odpálim guľu a trafím svoju bordovú. Nakloním sa k nej, naše tváre sú od seba len pár centimetrov. Dočerta, je taká nádherná. „Myslím, že som v pohode.“

Ďalší úder mi nevyjde, ale to neprekáža. Robím presne to, čo ona práve urobila mne. Nakloním sa k nej, keď sa pripravuje na úder, a zašepkám: „Potrebuješ pomôcť?“

„Vlastne áno.“ Vyrovná sa a trpezlivo ma pozoruje, zatiaľ čo mi v hlave hučia sirény.

„Predkloň sa.“ Prehltnem hrču v hrdle. Áno, viem si predstaviť, ako jej to hovorím za úplne iných okolností. Nemám vo zvyku túžiť po cudzích ľuďoch, ale nie je to každý večer, čo sem vojde nádherná žena a hneď medzi nami preskočí iskra. „A zamier, ako zvyčajne.“

Urobí, čo jej hovorím, a s očakávaním na mňa vzhliadne. „A teraz?“

Svojou rukou jej upravím polohu ľavej ruky a posuniem jej pravú ruku, načiahnem sa ponad jej chrbát a uchopím spodnú časť tága. O kúsok sa ku mne priblíži. „Drž ho takto bližšie pri tele. Nezvieraj ho príliš silno, potrebuješ plynulý pohyb,“ poviem ticho.

„Dobrá technika.“ Som si veľmi dobre vedomý toho, že nás práve teraz niekto sleduje, ale Clare je to buď jedno, alebo si to nevšimla.

Spolu s ňou nasmerujem tágo a trafím bielu guľu do modrej. Keď guľa vletí do otvoru, vzrušene sa zavrtí a jemné krivky jej tela sa dotknú môjho. „Sme dobrý tím.“

Pustím ju a pre jej bezpečnosť o krok ustúpim. Pošúcham si krk, kde mám kožu rozpálenú na dotyk. Takto sa nechať rozhodiť kvôli hre biliardu. Musím sa ovládať.

Clara ma naďalej rozptyľuje pri každej príležitosti a ja jej to naďalej dovoľujem, tešiac sa z jej neustáleho boja o moju pozornosť počas hry.

„Čo dostane víťaz?“ spýta sa Clara a znova si krieduje tágo. Zotrie si z rúk modrý prach a tágo si zavesí medzi predlaktie a biceps.

„Myslel som, že išlo len o česť...“ Ťuknem do svojej žltej gule, ale ďaleko sa nedostane. „Chceš mi povedať, že v tom celý čas bola nejaká cena?“

„Nechcela som, aby ťa ten tlak zlomil.“ Nakloní hlavu nabok a našpúli pery. „Chcela som ti len dobre.“

„A čo tak... porazený platí ďalšiu rundu?“

Clara vyvalí oči, ako keby som práve povedal niečo úžasné. „To je úplne nový a jedinečný nápad a páči sa mi to. Poďme do toho.“

Clara sa zhlboka nadýchne a zamieri na svoju červenú guľu. Niečo zatiahnem, ale ona ma umlčí. Už viem, že ju netrafí, jej uhol je úplne zlý a tágo má príliš vysoko. Skôr odrazí bielu guľu od okraja stola. „Hej, môžeme hrať ako tím?“

Pozrie sa ponad stôl na mňa s vyzdvihnutým zadkom. „Chceš ma sabotovať?“

Zasuniem ruky do vreciek a pokrútim hlavou. „Nie.“

Premeria si ma od hlavy po päty, pohľadom sa zdrží na mojej hrudi a tvári. „Dobre, ale len preto, že sa mi páči, ako mi šepkáš tým chrapľavým hlasom do ucha, nie preto, že by som si myslela, že potrebujem tvoju pomoc.“

Prejdem si rukou po temene hlavy, nemý od úžasu. „Rozumiem.“

„Posuň sa trochu sem.“ Rukou na jej boku ju nasmerujem bližšie k stredu stola. Znovu sa nad ňou skloním ako predtým, pevnými rukami jej upravujem postoj. Sme si o niečo bližšie ako predtým. Keď jej preložím ľavú ruku, všetko zapadne na svoje miesto, akoby hrala zle zámerne. „Ide ti to tak dobre, že si moju pomoc nepotrebovala.“

„Viem, ale zase mi šepkáš.“ Odtiahne ruku, oči upiera na cieľ, a potom čistým úderom zasiahne bielu guľu. Tá narazí do červenej presne tam, kde má, a tá sa rýchlo odrazí do otvoru. „Chceš mi pomôcť poraziť ťa, alebo sa budeš pozerať z baru, kým nám kúpiš drinky?“

„Pomôžem ti. Pocit, že som sa na tom podieľal, mi asi pohladí ego.“

Clara zajasá, keď trafí osmičku do najbližšej jamky. Pustím tágo a nechám jej odstup. No, urobím si odstup. Podá mi ruku a ja jej ňou opatrne potrasiem. „Dobrá hra,“ povie. „Dám si mojito, prosím.“

„Hneď to bude.“





„Najväčší škandál v meste?“

Clara uchopí slamku svojho tretieho mojita a krúži ňou v pohári. Potom, čo Mel a Winnie odišli, obsadili sme dvojmiestnu pohovku pri kozube a Clara ma odvtedy vypočúva o Fraser Falls. Čakal som, že si sadne na prázdne miesto na druhej strane, ale vtlačila sa do neveľkého priestoru vedľa mňa.



„Tehotné tínedžerky nájdeš všade. Čo je na tom také škandalózne?“

